AARHUS: I Aarhus er cykeltrafikken i voldsom vækst. Og det er kommunens ambition, at den skal vokse endnu mere.

Heldigvis er det også kommunens ambition, at det ikke skal gå for cyklisterne, som det er gået for bilisterne ude på E45. Her er antallet af biler også vokset voldsomt.

Men motorvejen er ikke udvidet - og som alle ved, der kører på E45 i myldretiden - er konsekvensen køer og biler, der snegler sig afsted.

"Med en så kraftig vækst i cykeltrafikken og med især udbredelsen af elcyklen kan man forvente, at mængden af cyklister i fremtiden vil skabe nogle udfordringer i forhold til den måde, som mange af kommunens stiforløb og faciliteter er designet de seneste 40 år," står der i et nyt forslag til cykelhandlingsplan.

For at skabe plads til fremtidens mange cykler foreslår cykelhandlingsplanen et grundlæggende opgør med måden, man i dag indretter cykelstier på.

Det skal være slut med at lægge cykelstien langs med en stor indfaldsvej.

"Med henblik på at inspirere århusianerne og resten af verden etableres der et sammenhængende net af højklassede stiforbindelser, der sikrer, at kommunens centrale boligområder og erhvers- og byfunktioner sammenbindes i et ultraattraktivt cykelnet, hvor både jævn asfalt, flora, fauna, sø og hav udgør en naturlig del af de sanselige indtryk på ruterne samtidig med, at behovet for at komme hurtigt og sikkert fra A til B opprioriteres", står der.